தென் மண்டலத்தை ஒப்பிடும்போது, மத்திய மண்டல மாவட்டங்களில் ஏழை, எளிய, நடுத்தர மக்கள் பயன்பெறக்கூடிய அதிநவீன உயர் சிகிச்சை அளிக்கக்கூடிய பல்நோக்கு சிறப்பு மருத்துவமனை ஒன்றுகூட இல்லை. தஞ்சாவூர் மருத்துவக் கல்லூரி மருத்துவமனைகூட பல வகைகளிலும் சீரழிந்துகிடக்கிறது. தஞ்சை, நாகப்பட்டினம், திருவாரூர், திருச்சி, பெரம்பலூர், அரியலூரை உள்ளடக்கிட மத்திய மண்டல மக்கள், உயர் சிகிச்சைகளுக்கு சென்னை, கோவை, மதுரை என நீண்ட தூரம் பயணம் செய்யவேண்டிய நிலையில் இருக்கிறார்கள். இந்நிலையில்தான், செங்கிப்பட்டியில் எய்ம்ஸ் மருத்துவமனை அமைந்தால் மிகவும் உதவியாக இருக்கும் என எதிர்பார்த்தோம். தமிழ்நாட்டில் எய்ம்ஸ் அமைக்க மத்திய அரசு முடிவு செய்தவுடன், முதலில் செங்கிப்பட்டிதான் மாநில அரசால் பரிந்துரைசெய்யப்பட்டது. இங்கு, மூலிகை வளங்களுடன்கூடிய சோலைவனமாக 490 ஏக்கர் நிலம் படர்ந்துவிரிந்துள்ளது.